b'\n_START_ARTICLE_\nWiener Oktoberrevolutionen\n_START_PARAGRAPH_\nWiener Oktoberrevolution (eller Wiener Oktoberaufstand 1848 (Oktoberopstanden i Wien 1848)), var den sidste reaktion i den \xc3\xb8strigske revolution i 1848._NEWLINE_Da kejserlige \xc3\xb8strigske tropper d. 6. oktober 1848 blev udsendt fra Wien med m\xc3\xa5l mod det opr\xc3\xb8rske Ungarn, fors\xc3\xb8gte wienerske arbejdere, studerende og mytteriske tropper, der alle sympatiserede med Ungarn at forhindre afmarchen. Det endte i gadekampe, hvorved der selv i Stephansdom blev udgydt blod; Krigsminister Grev Baillet von Latour blev lynchet af m\xc3\xa6ngderne. Hoffet flygtede med Kejser Ferdinand d. 7. oktober mod Olomouc, Reichstagen blev d. 22. oktober flyttet til Krom\xc4\x9b\xc5\x99\xc3\xad\xc5\xbe._NEWLINE_Med generalerne Alfred, fyrste af Windisch-Graetz og Grev Joseph Jela\xc4\x8di\xc4\x87 von Bu\xc5\xbeim som anf\xc3\xb8rere p\xc3\xa5begyndte det \xc3\xb8strigske og kroatiske milit\xc3\xa6r d. 26. oktober beskydningen af Wien og stormede d. 31. oktober Innere Stadt. Forsvarerne blev f\xc3\xb8rt an af den polske general Josef Bem. Wenzel Messenhauser, en betydelig anf\xc3\xb8rer af de opr\xc3\xb8rske forsamlede, journalisterne Alfred Julius Becher og Hermann Jellinek s\xc3\xa5vel som de liberales venstrefl\xc3\xb8j (demokraterne) tilh\xc3\xb8rende repr\xc3\xa6sentant for Frankfurter Nationalversammlung Robert Blum blev i de derp\xc3\xa5 f\xc3\xb8lgende dage henrettet; omkring 2.000 mennesker faldt under kampene. _NEWLINE_Resultatet af Martsrevolutionen gik i store tr\xc3\xa6k tabt og \xc3\x98strig gik ind i den s\xc3\xa5kaldte neoabsolutistiske fase.'